אורנה בנאי

אורנה בנאי (נולדה ב-25 בנובמבר 1966) היא שחקנית וקומיקאית ישראלית, זוכת פרס האקדמיה לטלוויזיה. שימשה בעבר חברת מועצת עיריית תל אביב-יפו.

ביוגרפיה
בנאי היא נצר למשפחת האמנים בנאי. היא נולדה בבאר שבע לשמחה ולשופט בית המשפט המחוזי בבאר שבע יצחק בנאי. בהמשך עברה המשפחה ליישוב עומר. למדה בתיכון עירוני מקיף ו' בבאר שבע במגמת תיאטרון. את שירותה הצבאי עשתה בבי"ס למ"כים ששכן ליד ירוחם.

אחרי השירות הצבאי, החלה בלימודי משחק ב"סטודיו למשחק ניסן נתיב" בתל אביב. בשנה האחרונה ללימודיה, שיחקה במחזה "נעורי ורדה'לה" של חנוך לוין, בהפקת הסטודיו, בבימויו של יובל זמיר.

לאחר סיום לימודיה, החלה להופיע במופעי סטנד-אפ, בין השאר במועדון ה"קאמל קומדי קלאב". בשנת 1993 הופיעה בפינה בתוכנית הטלוויזיה "סופשבוע" עם דודו טופז בערוץ 1, בו גילמה לראשונה את הדמות "לימור". בשנים 1994–1997 גילמה את "לימור" במגזין הקולנוע "אקשן" (ששודר בטלוויזיה החינוכית בהנחיית יעל אלמוג), כמגישת פינת תרבות סאטירית. בשנת 1997 שימשה כפרזנטורית של רשת "קלאבמרקט" בתפקיד הדמות "לימור". ולאחר מכן גילמה את הדמות "לימור", בחמש עונות, בתוכנית הבידור "רק בישראל" (לצד ארז טל), משנת 1998.

ב-1994 שיחקה בסרט "מקס ומוריס" לצד משה איבגי, וכן שיחקה בסרט "החצי השני" בשנת 1996 לצד אלון אבוטבול. בשנת 1997 הופיעה בסדרת הטלוויזיה של חיים בוזגלו "מרחב ירקון", ששודרה על ידי זכיינית ערוץ 2 רשת.

בשנת 1998 השתתפה במופע "חברים שרים קורין", מופע משיריה של הזמרת קורין אלאל, ובו היא ביצעה את השיר "חזקה מהרוח". המופע הוקלט ויצאה לאור אחר כך כתקליטור.

בדצמבר 2002 חתמה על חוזה טאלנט זכיינית ערוץ 2 קשת. במסגרת החוזה החלה להשתתף, בסוף 2003, בתוכנית הסאטירה "ארץ נהדרת", בה חיקתה בין השאר את דמויותיהן של ג'ודי שלום ניר מוזס, טטיאנה הופמן ולימור לבנת. בשנת 2004 השתתפה בסדרת הדרמה "אפרסק", ובתפקידי אורח בסדרת הקומדיה "החיים זה לא הכל". כמו כן בשנת 2004 הופיעה בסרט הטלוויזיה "לנצח עם מיקי ברקוביץ'" לצד רמי הויברגר.

בשנת 2005 החלה להופיע בתפקיד הראשי בסדרה "אמא'לה", ואף השתתפה בכתיבת הסדרה, אשר מתארת את תהליכי ההריון והלידה החד-הוריים. העונה השנייה של הסדרה עלתה לשידור במרץ 2007.

בשנת 2008 השתתפה במסע פרסום של קורנפלקס תלמה.

בשנת 2009 עזבה את התוכנית "ארץ נהדרת" לאחר שש עונות, ועברה לתוכנית הבידור מועדון לילה, גם היא בזכיינית קשת, אבל אחרי סוף העונה, עזבה את "שידורי קשת" לאחר שחתמה על חוזה ב"רשת". בשנת 2010 החלה להשתתף באופן קבוע בתוכנית הסאטירה "מצב האומה" ב"רשת", לצד ליאור שליין וגורי אלפי; התוכנית עברה ב-2015 לערוץ 10, ובשם חדש "גב האומה". בשנת 2011 גילמה בנאי את דמותה של "גילה כהן" בסדרה "השנים הכי יפות". בשנת 2014 גילמה את "שלומציון לוריא" בסדרה "משפחה שולטת".

בשנת 2019 השתתפה בסדרה תיק נעדר המשודרת בערוץ כאן 11 כאמו של הנעדר עופר שרעבי, ובעונה השלישית של סדרת הטלוויזיה 'מטומטמת' בתפקיד עדה שוחט.

במאי 2020 השתתפה בפרק של סדרת רשת של כאן דיגיטל בשם "המהפכה הגאה שלי", המבוסס על ראיון שהעניקה לגל אוחובסקי עבור סדרת הדוקו של כאן 11 "המהפכה הגאה" אותה כתבו וביימו אוחובסקי ולירן עצמור. באותה שנה חזרה לגלם את לימור ב"תוכנית בידוד" בעקבות משבר הקורונה.

בינואר 2021, הצטרפה לצוות המשתתפים בתוכנית "עד כאן!" בערוץ כאן 11. באותה שנה החלה לשחק בסדרה "ישמח חתני".

בספטמבר 2022 החלה לשחק בסדרה "בוגד" של הוט.

בינואר 2023 דיבבה את מזל בסדרת הרשת של כאן 11, "משפחת פנסטה".

מאוגוסט 2023 משחקת את דבי אחותו של יניב בסדרה יניב שמשודרת ברשת 13.

בתיאטרון
בנאי שיחקה במספר הצגות. ביניהן: "סטריפטיז אחרון" מאת הלל מיטלפונקט (1995); "הסרפד של השכן" מאת רביד דברה (תיאטרון "הבימה", 1999); "אנשים קשים" מאת יוסף בר-יוסף ("הבימה", 2000); ו"רווקים-רווקות" מאת חנוך לוין ("הקאמרי", 2002).

בדצמבר 2007, השתתפה במופע "קומיקאים: ועידת פסגה" שעלה במסגרת פסטיבל "קומדיה בלי הפסקה".

בדצמבר 2011, העלתה מופע סטנד-אפ שבו היא מתארת אירועים מחייה.

באפריל 2013, העלתה מופע סטנד-אפ חדש שכלל שורה של דמויות וחיקויים. בדצמבר 2013 חגגה 100 מופעים שלו.

פעילות פוליטית
בנאי פעילה פוליטית ומזוהה עם המאבק למען זכויות בעלי חיים ומשויכת לשמאל הפוליטי.

לקראת הבחירות לרשויות המקומיות ב-2003 הצטרפה למפלגת הירוקים וכיהנה מטעמה כחברת מועצת עיריית תל אביב-יפו במשך קדנציה אחת. בנאי מרצה בכנסים שונים הנוגעים בנושא, מופיעה בתשדירים ומגיעה לאירועים ולאסיפות הקשורות בעניין. בבחירות 2013 למועצת העיר תל אביב-יפו היא הוצבה במקום ה-18 הסמלי והאחרון ברשימת "תנועת מהפך ירוק בת"א - לתת לחיות התנועה הירוקה".

בריאיון בעת מבצע צוק איתן התייחסה בנאי לסבל בשני הצדדים, הישראלי והערבי. היא אמרה שהיא מתביישת בעם ישראל, "שרובו מתלהם וגס רוח", ואמרה שאיננה מסוגלת לומר "תנו לצה"ל לנצח". על אמירה זו נמתחה ביקורת, ובנאי פוטרה מתפקידה כפרזנטורית של חברת מנו ספנות. לאחר מכן חזרה בה בנאי, הוציאה מכתב תגובה בו כתבה כי חלק מדבריה לא הובנו כראוי והוצאו מהקשרם, הגדירה את חמאס כארגון טרור והצדיקה את המבצע הצבאי.

בנאי הייתה פעילה ב והשתתפה בהפגנות במעון ראש הממשלה. במהלך המחאה פרסמו בנאי ולאה לב צעצוע מין בדמותו של ראש הממשלה דאז בנימין נתניהו וספגו על כך ביקורת. בנאי גם טענה כי מצביעי הליכוד "לוקים בעיוורון מוחלט".

בפברואר 2021, הייתה בין קבוצה של עותרים לבג"ץ, בדרישה שהיועץ המשפטי לממשלה יחקור את מובילי הקמפיין "שמאלנים בוגדים".

חיים אישיים
בנאי היא אחותם של הזמרים מאיר בנאי, אביתר בנאי ואפרת בנאי.

בשנת 2003 ילדה את בנה אמיר. בשנת 2008 גילתה בריאיון לעיתון ידיעות תל אביב כי אביו של הילד הוא העיתונאי אהרן ברנע, שלא הגיב על הידיעה.

בשנת 2008, בהיותה במערכת יחסים זוגית עם בת זוג בשם קרין, אימצה בנאי את בתה השנייה, מיקה.

ב-27 בדצמבר 2011 בנאי יצאה מהארון.

ביולי 2017 החלה בזוגיות עם בת חן סבג, ובמאי 2019 פורסם שהן נפרדו. לאחר מכן, הייתה בזוגיות, במשך כחצי שנה, עם השפית שיראל ברגר. מאז 2021 בנאי בזוגיות עם עדי כהן.

בנאי מתגוררת בתל אביב.

פילמוגרפיה חלקית

קולנוע
 1994 – מקס ומוריס
 1996 – החצי השני
 2003 – אפרסק
 2004 – לנצח עם מיקי ברקוביץ'
 2008 – בולט (דיבוב)
 2010 – זוהי סדום
 2016 – ישמח חתני
 2017 – ואז היא הגיעה

טלוויזיה
 פינה בתוכנית הטלוויזיה "אקשן" – הטלוויזיה החינוכית הישראלית
 פינה בתוכנית "סופשבוע" עם דודו טופז – ערוץ 1
 1995–1996 – תמונות יפואיות – ערוץ שלוש (כיום הוט 3)
 1997 – "מרחב ירקון" – ערוץ 2
 1998 – רק בישראל – ערוץ 2 (שידורי קשת)
 2003 – החיים זה לא הכל – ערוץ 2 (טלעד)
 2003 – ארץ נהדרת – ערוץ 2 (שידורי קשת)
 2005 – אמא'לה – ערוץ 2 (שידורי קשת)
 2010 – מצב האומה – ערוץ 2 (רשת)
 2011 – השנים הכי יפות – ערוץ 2 (רשת)
 2014 – משפחה שולטת (ערוץ הילדים, Yes)
 2015 – גב האומה (ערוץ 10)
 2019 – תיק נעדר (כאן 11 וקשת 12)
 2019 – מטומטמת (הוט 3)
 2021 – עד כאן! (כאן 11)
 2021 – ישמח חתני (קשת 12)
 2022 – בוגד (הוט)

אילן יוחסין

קישורים חיצוניים 

 
 
 
  
 
 
 
 יורם יובל בשיחת נפש עם אורנה בנאי, טלוויזיה חינוכית, 21 ביולי 2013
 
  בחדשות השבת בכאן 11, פברואר 2021
  בתוכנית פגישה עם רוני קובן, דצמבר 2021
  אורנה בנאי בשיחה עם נתנאל סמריק, ב-ערוץ גל"ץ, יולי 2022

הערות שוליים 

שחקניות תיאטרון ישראליות
שחקני תיאטרון ישראלים
שחקניות קולנוע וטלוויזיה ישראליות
שחקני קולנוע וטלוויזיה ישראלים
מנחות טלוויזיה ישראליות
זוכי פרס האקדמיה לטלוויזיה: שחקנים
סגל קשת
ארץ נהדרת: אישים
בוגרי תיכון מקיף ו' (באר שבע)
בוגרות תיכון מקיף ו' (באר שבע)
בוגרות הסטודיו למשחק ניסן נתיב
בוגרי הסטודיו למשחק ניסן נתיב
חברות מועצת העיר תל אביב-יפו
פוליטיקאים להט"בים ישראלים
אורנה בנאי
צמחוניות ישראליות
צמחונים ישראלים
בדרנים להט"בים ישראלים
סגל רשת
פרזנטוריות ישראליות
פרזנטורים ישראלים
שחקניות לסביות ישראליות
שחקניות ישראליות
שחקנים להט"בים ישראלים
באר שבע: אישים
עומר: אישים
להט"ביות ישראליות
פוליטיקאיות לסביות
קומיקאיות ישראליות
משתתפי מחוברים
מנחי טלוויזיה ישראלים
חברי מועצת העיר תל אביב-יפו
ישראליות שנולדו ב-1966
ישראלים שנולדו ב-1966
אביתר בנאי